b'\n_START_ARTICLE_\nPhilip Pullman\n_START_SECTION_\n\xc5\xbdivljenje\n_START_PARAGRAPH_\nPullmanov o\xc4\x8de, Alfred Outram Pullman je bil pilot v RAF, njegova mati, Audrey Evelyn Outram pa gospodinja. Dru\xc5\xbeina je zaradi o\xc4\x8detove slu\xc5\xbebe veliko potovala, med drugim v Zimbabve, kjer se je Pullman izobra\xc5\xbeeval. Ko je imel Pullman sedem let, je njegov o\xc4\x8de umrl v letalski nesre\xc4\x8di. Njegova mati se je znova poro\xc4\x8dila in Pullman se je z njo preselil v Avstralijo. Tam je spoznal stripe, kot sta bila Superman in Batman. Od leta 1957 je obiskoval srednjo \xc5\xa1olo v Walesu, kasneje pa \xc5\xbeivel v Norfolku pri svojem dedku._NEWLINE_Leta 1963 se je vpisal na exetersko univerzo in tam leta 1968 diplomiral iz umetnosti. Dve leti kasneje se je poro\xc4\x8dil z Judith Speller in pri\xc4\x8del pou\xc4\x8devati otroke ter pisati \xc5\xa1olske igre._NEWLINE_Pullman je med letoma 1988 in 1996 u\xc4\x8dil na Westminstrski univerzi v Oxfordu ter nadaljeval s pisanjem zgodb za otroke. Leta 1993 je za\xc4\x8del pisati serijo Njegova temna tvar in leta 1996 izdal prvi roman Severni sij, ki je prejel ve\xc4\x8d literarnih nagrad._NEWLINE_Leta 1996 se je popolnoma posvetil pisanju romanov, vendar ob\xc4\x8dasno \xc5\xa1e pi\xc5\xa1e za angle\xc5\xa1ki \xc4\x8dasopis The Guardian. Prav tako je leta 2004 za\xc4\x8del predavati na seminarjih angle\xc5\xa1\xc4\x8dine na Exeterski univerzi.'